Goeie daad maak deure vir student oopTiaan Swart (22), ŉ student aan die Universiteit van Pretoria. (Foto verskaf) Toe Tiaan Swart (22), ŉ oudleerling aan Hoërskool Wonderboom, ekstra wiskundeklasse begin aanbied het om vir sy studies te help betaal, het hy min geweet dat ŉ goeie gebaar vir hom die nodige deure sou oopmaak om vanjaar sy kursus te voltooi. “Ek is tans ŉ student aan die Universiteit van Pretoria (UP) waar ek BCom Voorsieningskettingbestuur studeer. Aanvanklik het ek my studies deur ŉ studielening betaal wat ons by ŉ bank uitgeneem het. In my derde en finale jaar het dié betrokke bank ons in kennis gestel dat hulle nie meer die lening kan verleng nie, aangesien my ouers se salarisse volgens hulle nie groot genoeg was nie. Dit was ŉ groot terugslag,” sê Swart. Swart het begin om ekstra wiskundeklasse te gee, terwyl hy sy kursus voortgesit het, om ŉ ekstra geldjie bymekaar te skraap om sy studies te help finansier. “Ek het ŉ matriekleerder gehelp wat ekstra wiskundeklasse nodig gehad het, maar self ook nie die klasse kon bekostig nie. Helpende Hand se Moot-Wes-tak het toe na my uitgereik, en gesê dat hulle sy klasse vir hom sal finansier. Min wetend dat ek, slegs ŉ paar weke nadat ek hom met ekstra wiskundeklasse begin help het, aansoek vir die Moot-Wes-tak se rentevrye studielening sou doen – wat deur Solidariteit Helpende Hand se Studietrust bestuur word – om vir my finale jaar te betaal. Ek het toe die ongelooflike goeie nuus ontvang dat dié lening wel aan my toegestaan gaan word,” sê hy. Hy sê Helpende Hand Moot-Wes het ŉ berg van finansiële probleme vir hom opgelos. “Ek is in staat om op my graad te fokus. Ek is ongelooflik dankbaar vir die hulp en ondersteuning wat hierdie tak my gebied het. Sonder hulle sou ek nie klaar kon studeer, of my droom kon verwesenlik nie.” Zelna van Tonder, Solidariteit Helpende Hand Moot-Wes se takvoorsitter, verduidelik dat die Helpende Hand-takke landwyd studente in hulle gemeenskappe identifiseer en ook verskeie projekte bestuur om bejaardes, kinders en gesinne te help. “Flip Buys, voorsitter van die Solidariteit Beweging, sê gereeld dat die gebrek aan geld nie ŉ rede vir ŉ persoon moet wees om nie te kan studeer nie. Ons bou voort op dié stelling en samel jaarliks geld vir jong studente in. Die doel is om ons Studiefonds te versterk, sodat ons volgende jaar nog studente kan help,” sê Zelna. Om dié rede bied die tak ŉ sop-en-sjerrie-aand saam met die spreker Gretha Wiid en gaskunstenaar Leandie Lombaard Bräsler aan. Die geleentheid vind op 23 Junie by die NG Kerk Waverley-Oos in Pretoria plaas. Dit begin om 18:00 en kaartjies kos R150 en R200. Die tema is “Liefdestale: Getroud, of ongetroud”. Kaartjies is hier by www.tixsa.co.za beskikbaar. Vir meer inligting oor dié geleentheid of om by die Moot-Wes-tak betrokke te raak, kontak Zelna by 084 292 8896. Om by ŉ ander tak in jou gemeenskap as vrywilliger aan te sluit, besoek Helpendehand.co.za. (Grafika verskaf)